Kim Edberg Andersen (DD), 2025-02-06:
Tak for det, formand, og tak til Enhedslisten.
Jeg skal jo lige sige, at jeg er indskifter, fordi vores sædvanlige ordfører på området er til en forhandling.
Men I kender mig jo som en, der ligesom er den ypperste i Folketinget til at gyde olie på vandene og finde en fælles forståelse herinde, og jeg hører jo også folk rose Enhedslisten, og det kommer vi også til at gøre i Danmarksdemokraterne.
For det er jo noget, som vi oplever.
Jeg har selv siddet i en region, og det er jo nogle gange et problem med de her tærskelværdier.
Det er et kæmpe bureaukrati, der bliver sat i gang for at lave et udbud, og man ved jo allerede, inden man laver det, at der hverken er svenskere eller tyskere, der kommer til at byde på det.
For det er jo erfaringen.
Jeg fandt jo så også ud af, at Venstres ordfører, dengang han var på talerstolen, i hvert fald er ældre end mig, for i 1994 havde jeg vist lige fået stemmeret, men han holder sig naturligvis godt.
Men at begynde den her lange svada om, om det er WTO osv., skal jeg ikke ind i.
Men beløbsgrænsen giver god mening.
For når man alene ser, hvordan inflationen har været fra 1994 og til nu, er det jo lige før, at det kan underbygge, at Enhedslisten får ret i, at vi skal hæve beløbsgrænsen.
I sidste ende kommer vi hverken til at være for det eller imod det fra talerstolen i dag.
Derimod har man jo sendt mig på talerstolen i dag for at være den med det store samarbejdsklister, der ligesom beder folk her i Folketingssalen om, at vi allesammen kommer til at anerkende det heroppefra.
Vi kommer også alle sammen til at sige, at der er noget EU, som spiller ind i det, og lad os da for pokker lave en fælles beretning, hvor vi anerkender, at Enhedslisten er kommet med en god idé.
Jeg har faktisk rost Enhedslisten før, og det er vel ved at blive skræmmende, men engang imellem kommer Enhedslisten faktisk med rigtig gode idéer,
og så lad os lave en fælles beretning, og ministeren var faktisk også selv i forvejen inde at sige, at vi skal have kigget på det.
Så lad os som Folketing samlet bede ministeren gå ned til EU og få hævet tærskelværdien, eventuelt til 1 mio. kr., og gerne også mere, hvis det er det, der giver mening i situationen, for at få løst det her med det unødvendige bureaukrati, som de døjer med ude i kommunerne og regionerne.
For skal vi ikke bare slå fast, at det lige nu ikke er en ret stor kommune, der skal ud at købe toiletpapir til deres ansatte, før de ryger over tærskelværdien?
Og det giver ingen mening.
Der kan også være masser af idé og synergi i det, når vi alligevel gerne vil have decentraliseret tingene – og det vil vi gerne i Danmarksdemokraterne – så det lokale plejehjem eventuelt kan få lov til at gå ned og handle i Brugsen og købe kød ind til et helt år ad gangen for 1,6 mio. kr.
Det er selvfølgelig et stort plejehjem, hvis det er det beløb, men det er idéen, og lad os nu gøre det her med fornuft.
Jeg synes, Enhedslisten er kommet med et godt forslag.
Men vi tror faktisk også, at der er et direktiv, der forhindrer os i at kunne implementere det, og jeg hørte også en minister, som skød min tale fuldstændig ned.
Så det ser vi frem til Danmarksdemokraterne, og vi håber naturligvis også, at vi kan lave en fælles beretning om det, gerne i et samarbejde med Enhedslisten, som ligesom kan være pennefører på det.
For hr. Søren Søndergaard er jo kendt som en mand, der er grundigt inde i tingene.
Så vi kommer hverken til at stemme for det eller imod det, men vi anbefaler, at vi finder en fælles beretning, og at vi finder en god løsning, i den rækkefølge, som systemet, som det nu engang er sat sammen i dag, kræver det.